РЕШЕНИЕ НА КОМИСИЯТА
от 8 април 2009 година
за определяне на нов краен срок за подаване на досиета за някои вещества, които следва да бъдат проучени в рамките на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета
(нотифицирано под номер C(2009) 2564)
(текст от значение за ЕИП)
(2009/321/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (1), и по-специално член 16, параграф 2, втора алинея от нея,
като има предвид, че:
(1)
В Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (2) се определя списък на активни вещества, подлежащи на оценка с оглед на евентуалното им включване в приложение I, IА или IБ към Директива 98/8/ЕО.
(2)
За известен брой комбинации от вещества/продуктови типове, включени в посочения списък, или всички участници са се оттеглили, или не са получени досиета до крайните срокове, определени в член 9, параграф 2, буква в) от Регламент (ЕО) № 1451/2007 от държавата-членка, определена като докладчик за оценката.
(3)
Следователно, съгласно член 11, параграф 2 от Регламент (ЕО) № 1451/2007, Комисията информира държавите-членки за това. Информацията бе оповестена публично по електронен път на 18 януари 2008 г.
(4)
В рамките на три месеца след електронното публикуване на тази информация беше изразен интерес за поемане ролята на участник по отношение на някои от въпросните вещества и продуктови типове, в съответствие с член 12, параграф 1 от Регламент (ЕО) № 1451/2007.
(5)
Вследствие на това следва да се определи нов срок за подаването на досиета за тези вещества и продуктови типове, в съответствие с член 12, параграф 3, втора алинея от посочения регламент.
(6)
Мерките, предвидени в настоящото решение, са в съответствие със становището на Постоянния комитет по биоцидните продукти,
ПРИЕ НАСТОЯЩОТО РЕШЕНИЕ:
Член 1
За веществата и продуктовите типове, включени в приложението, новият краен срок за подаване на досиета следва да бъде 31 май 2010 г.
Член 2
Адресати на настоящото решение са държавите-членки.
Съставено в Брюксел на 8 април 2009 година.